**Informatīvais ziņojums par Latvijas dalību OECD laika periodā no 2018.gada jūlija līdz 2019.gada jūlijam**

**I PAMATOJUMS**

Pamatojoties uz Ministru kabineta 2018. gada 23. oktobra sēdes protokollēmuma “Par Latvijas dalību Ekonomiskās sadarbības un attīstības organizācijā laika periodā no 2017.gada jūlija līdz 2018.gada jūlijam” (prot. Nr. 49, 42.§) 2.punktu, Ārlietu ministrija (turpmāk – ĀM) sadarbībā ar iesaistītajām valsts pārvaldes iestādēm ir sagatavojusi informatīvo ziņojumu “Par Latvijas dalību OECD laika periodā no 2018.gada jūlija līdz 2019.gada jūlijam” (turpmāk – ziņojums).

Ziņojuma mērķis ir sniegt ieskatu par OECD darba prioritātēm, Latvijas prioritātēm OECD individuālo komiteju darbā, kā arī OECD labās prakses un OECD juridisko instrumentu ieviešanu Latvijas rīcībpolitikā, iezīmējot panāktos vai sagaidāmos uzlabojumus un rezultatīvos rādītājus. Ziņojums aptver laika periodu no 2018. gada jūlija līdz 2019. gada jūlijam.

**II IEVADS**

OECD ir kļuvusi par neatņemamu nozaru ekspertu un politikas veidotāju ikdienas darba sastāvdaļu. OECD sniegtās rekomendācijas turpina kalpot par būtisku atbalstu politikas plānošanas dokumentu izstrādē un reformu īstenošanā. Līdzšinējā Latvijas aktivitāte, lūdzot OECD veikt specifiskus izvērtējumus Latvijai svarīgās tēmās, liecina par augsto uzticības līmeni OECD ekspertīzei un labajai praksei.

Pārskata periodā papildus regulārajiem OECD izvērtējumiem turpinājās vai noslēdzās darbs pie vairākiem brīvprātīgajiem izvērtējumiem par Latvijai svarīgiem jautājumiem – piemēram, aktīvās darba tirgus politikas pasākumi, digitālā transformācija, noziedzīgi iegūtu līdzekļu legalizācijas un terorisma finansēšanas novēršanas sistēmas darbības efektivitāte, produktivitāte un inovācijas lauksaimniecībā, prasmju stratēģijas projekts u.c.

Īpaši nozīmīgs OECD instruments ir regulārais OECD Ekonomikas pārskats par Latviju, kas tika prezentēts 2019. gada maijā. Jāatzīmē, ka Ekonomikas pārskatā sniegtās rekomendācijas lielā mērā saskan ar valdības definētajām darba prioritātēm. Būtisku ieguldījumu dažādu rīcībpolitiku pilnveidošanā sniegs arī OECD veiktais Latvijas vides raksturlielumu pārskats, kas ir pirmais šāda veida visaptverošs izvērtējums par Latviju.

Tāpat panākts būtisks progress attiecībā uz vairāku OECD rekomendāciju īstenošanu. Spēkā stājies jaunais Trauksmes celšanas likums, kas uz OECD fona tiek vērtēts kā liels progress, jo reti kurai valstij ir tik visaptverošs regulējums šajā jomā. Apstiprināti grozījumi Konkurences likumā, paredzot iespēju Konkurences padomei efektīvāk vērsties pret publisku personu un to kapitālsabiedrību (gan valsts gan pašvaldību) īstenotajiem konkurences kropļojumiem. Turpinot darbu pie valsts kapitālsabiedrību pārvaldes pilnveidošanas, veiktas izmaiņas Publiskas personas kapitāla daļu un kapitālsabiedrību pārvaldības likumā. Būtiski, ka jaunie noteikumi attieksies arī uz pašvaldību kapitālsabiedrībām.

Turpinot līdzšinējo Latvijas sadarbību ar OECD, dažādu jomu Latvijas eksperti arvien aktīvāk iesaistās OECD darbā gan sniedzot ieguldījumu OECD labās prakses un rekomendāciju izstrādē, gan iesaistoties OECD komiteju darba organizēšanā un vadīšanā, kā arī citu valstu publiskajos izvērtējumos un OECD kapacitātes stiprināšanas projektos trešajās valstīs.

**III OECD rekomendāciju un labākās prakses ieviešana Latvijā – “kādi ir Latvijas ieguvumi no dalības OECD?”**

**Ekonomika**

* 2019. gada OECD Ekonomikas pārskats par Latviju sniedz Latvijas ekonomiskās situācijas, reformu īstenošanas procesa un tautsaimniecības izaicinājumu izvērtējumu. Sniegtās rekomendācijas palīdz svarīgu valdības prioritāšu – nevienlīdzības mazināšana, produktivitātes palielināšana, reģionālo atšķirību mazināšana, ieguldījums inovācijās, mājokļu pieejamība, veselības aprūpe, izglītība un prasmes u.c. – īstenošanā, lai arī turpmāk nodrošinātu izaugsmi, konkurētspēju un iedzīvotāju labklājības pieaugumu.
* Sadarbībā ar OECD uzsākts projekts, kurā OECD izvērtēs mājokļu pieejamību Latvijā. Šāds projekts ir īpaši aktuāls, jo nacionālā līmenī šobrīd nav pieejami ekspertu izstrādāti visaptveroši analītiski materiāli, kas ietvertu visu mājokļu pieejamību definējošo jautājumu loku un piedāvātu risinājumus šobrīd identificētajām problēmām un novērtētu ekonomiskos ieguvumus no mājokļu pieejamības veicināšanas.
* Izstrādājot tautsaimniecības izaugsmes prognozes, Latvija izmanto OECD globālās ekonomiskās attīstības vērtējumu un pasaules izaugsmes prognozes, kas sniedz padziļinātu informāciju par ārējās vides situāciju, tās izmaiņām un potenciālo ietekmi uz Latvijas ekonomikas perspektīvām.

**Izglītība**

* 2018. un 2019. gada “*Education at a Glance*” publikācijas ļauj novērtēt Latvijas izglītības sistēmu salīdzinājumā ar citām valstīm. Publikācijas ir nozīmīgas nacionālās izglītības sistēmas veidošanai, pētniecībai, kā arī izglītības jomas speciālistu darbam.
* Lai risinātu izaicinājumus, kas attiecas uz prasmju trūkumu un prasmju pieprasījuma un piedāvājuma neatbilstību, turpinās aktīvs darbs pie OECD projekta “Latvijas izglītības un prasmju stratēģijas attīstība”. Prasmju stratēģijas projekta mērķis ir līdz 2020. gada beigām izstrādāt un valdībā atbalstīt Izglītības un prasmju attīstības pamatnostādnes 2021.-2027. gadam.
* Latvijas dalība OECD Starptautiskajā pieaugušo kompetenču novērtēšanas programmā (PIAAC) ļaus secināt, kā pieaugušie izmanto savas zināšanas un prasmes ikdienas dzīvē un darbā. Iegūtie dati ļaus analizēt neatbilstības starp prasmju piedāvājumu un pieprasījumu darba tirgū, kā arī sniegs visaptverošu ieskatu par valsts cilvēkresursu kvalitāti starptautiskā salīdzinājumā. Latvijā līdz šim nav veikti līdzīga mēroga pētījumi, kas tiktu vērsti uz pieaugušo iedzīvotāju prasmju novērtēšanu.
* 2019. gada 19. jūnijā tika publicēti OECD TALIS (Starptautiskais mācīšanas un apguves pētījums) 2018. gada aptaujas pirmie rezultāti (Latvijā aptaujā piedalījās 137 skolas un 2314 skolotāji). TALIS ir vienīgā pasaules līmeņa aptauja, kas uz mācību procesu raugās skolotāja acīm - TALIS nodrošina unikālu iespēju noskaidrot tieši skolotāja redzējumu par savu profesiju un skolā notiekošo. Pētījumā iekļautas deviņas galvenās tēmas – skolotāju mācību prakses; skolas vadība; skolotāju profesionālās prakses; skolotāju izglītība un sākotnējā sagatavošana darbam; skolotāju atgriezeniskā saite un izaugsme; skolas iekšējais klimats; apmierinātība ar darbu; ar skolotāja profesiju saistītās cilvēkresursu problēmas un attiecības ar ieinteresētajām pusēm, kā arī skolotāju pašefektivitāte.
* Darbs OECD Izglītības pētījumu un inovāciju centra valdē ļauj Latvijai izvērtēt un ietekmēt īstenoto un plānoto pētījumu saturu un metodoloģiju, piedalīties instrumentu un rīku izstrādē, gūt aktuālāko informāciju par inovācijām izglītības zinātnes jomā, kā arī iesaistīties projektos un pētījumos.

**Zinātne**

* Publicēti vairāki salīdzinošie OECD datu apkopojumi un pētījumi, kuros iekļauta informācija par Latviju, tādējādi ļaujot izvērtēt Latvijas sniegumu un izaicinājumus zinātnes jomā starptautiskā salīdzinājumā.
* Tiek stiprināta zinātniski-pētnieciskā kapacitāte, veidojot konsolidētu pētniecības sistēmu ar spēcīgiem zinātniskajiem institūtiem un universitātēm kā zināšanu centriem ar atvērtu zinātnes infrastruktūru.
* Dalība starptautiskajos pētījumos zinātnes jomā, veicinot Latvijas sekmīgu dalību projektu konkursos un rezultātu publicitāti.
* Cilvēkkapitāla attīstība zinātnē un inovācijās, mazinot cilvēkkapitāla aizplūšanu, veicinot tā iesakņošanos un vienlaikus – zinātniski-pētniecisko institūciju un zinātnieku grupu starptautisko tīklošanas un sadarbību.

**Labklājība un nodarbinātība**

* Noslēdzies OECD zinātniskais pētījums, kura ietvaros tika novērtēta Latvijas darba tirgus politikas pasākumu efektivitāte. Pētījuma rezultāti tiek izmantoti uz pierādījumiem balstītas rīcībpolitikas izstrādei, kā arī ir nozīmīgs ieguldījums “Iekļaujošas nodarbinātības pamatnostādņu 2015.-2020. gadam” starpposma novērtējuma izstrādē un darba tirgus politikas pasākumu (jo īpaši bezdarbnieku mācību programmu, reģionālās mobilitātes atbalsta programmas un darba algu subsīdiju) un sociālās politikas mehānismu pilnveidei.
* Latvijas pētījumā izmantotā pieeja ir atzīmēta kā labā prakse un 2019.gada rudenī tiks prezentēta Eiropas Komisijas Nodarbinātības, sociālo lietu un iekļautības ģenerāldirektorāta un OECD kopīgi rīkotajā seminārā par savienotu administratīvo datu izmantošanu darba tirgus politiku novērtēšanā.
* Veiktas būtiskas izmaiņas pensiju indeksācijas procesā.
* Samazināts pensiju sistēmas otrā līmeņa līdzekļu pārvaldītāja maksājums par ieguldījuma plāna pārvaldi.
* Uzlaboti kontroles pasākumi cīņā pret aplokšņu algām ir bijis viens no faktoriem, kā rezultātā palielinājies iemaksu apjoms valsts budžetā, kā arī uzrādīto darba ņēmēju skaits.
* Veikti grozījumi Imigrācijas likumā, lai darba devējiem būtu iespēja nodarbināt trešo valstu pilsoņus uz ilgtermiņa vīzas pamata.
* Pētniekiem piešķirta neierobežota piekļuve darba tirgum, tādējādi radot labvēlīgākus nosacījumus augstas kvalifikācijas trešo valstu pilsoņu piesaistei.

**Veselība**

* OECD veselības sistēmas pārskats par Latviju sniedzvisaptverošu un neatkarīgu Latvijas veselības aprūpes sistēmas analīzi, salīdzinājumu ar citām OECD valstīm, kā arī priekšlikumus veselības aprūpes uzlabošanai.
* Palielināts finansējums veselības aprūpei, lai uzlabotu pakalpojumu pieejamību.
* Lai uzlabotu zāļu pieejamību pacientiem, mazinot pacientu līdzmaksājumus par zālēm, veiktas izmaiņas kompensējamo zāļu izrakstīšanas kārtībā no 2020. gada 1. aprīļa, kas veicinās ģenērisko zāļu daudz plašāku izrakstīšanu.
* Izstrādāts un Ministru kabinetā pieņemts psihiskās veselības aprūpes pieejamības uzlabošanas plāns 2019.-2020.gadam.
* Lai sekmētu racionālu veselības aprūpes līdzekļu izlietošanu, stacionāro pakalpojumu apmaksā tiek ieviests uz diagnozēm balstīts apmaksas sistēmas modelis, kā arī paplašināts veselības aprūpes pakalpojumu klāsts, kurus Nacionālais veselības dienests iepērk stratēģiskā iepirkuma ietvaros.
* Lai uzlabotu veselības aprūpes kvalitāti, izstrādāta veselības aprūpes sistēmas darbības snieguma novērtējuma sistēma, ko veido rādītāju kopums veselības aprūpes sistēmas darbības novērtēšanai. Tas ietver ne tikai plānošanu, reformu un nozares stratēģisko mērķu virzības izvērtēšanu, bet arī veselības aprūpes procesu kvalitātes novērtēšanu.

**Digitālā ekonomika**

* Latvija turpina dalību OECD projektā *Going Digital*, kura mērķis ir palīdzēt politikas veidotājiem labāk izprast digitālās transformācijas procesus, attīstīt un ieviest tādu politikas ietvaru, kas veicina pozitīvu un iekļaujošu digitālo ekonomiku un sabiedrību.
* *Going Digital* projekta ietvaros uzsākts Latvijas digitālās transformācijas izvērtējums, kura izstrāde tiks pabeigta 2020.gada jūnijā*.* Izvērtējums sniegs analīzi par digitālās transformācijas kavējošiem iemesliem ekonomikā un sabiedrībā. Latvija saņems rekomendācijas par digitālās politikas veidošanu, digitālās transformācijas iespējām un izaicinājumiem, dodot būtisku ieguldījumu informācijas sabiedrības politikas izvērtēšanā, potenciāli iezīmēs jaunas nišas jomas, kuru attīstīšana ir nepieciešama, lai pielāgotos mainīgās pasaules tendencēm.
* Latvija turpina aktīvi līdzdarboties OECD analītisko materiālu izstrādē, tai skaitā, sniedzot komentārus par mākslīgā intelekta vadlīnijām, u.c. dokumentiem.

**Publiskā pārvalde**

* Ievērojot OECD rekomendācijas un OECD valstu labo praksi, izstrādāts un 2019. gada 1. maijā spēkā stājies Trauksmes celšanas likums, kura mērķis ir sabiedrības interesēs veicināt trauksmes celšanu par pārkāpumiem un nodrošināt trauksmes celšanas mehānismu izveidi un darbību, kā arī trauksmes cēlēju pienācīgu aizsardzību.
* Latvijas politikas plānošanas dokumentos tiek iekļauti OECD Deklarācijas par inovācijām valsts pārvaldē principi. Tāpat izveidota un aktīvi darbojas publiskās pārvaldes inovāciju entuziastu grupa, kuras darbu koordinē Valsts kanceleja.
* Valsts kancelejas vadībā Latvijas valsts pārvaldē izveidotas trīs starpdisciplināras inovāciju laboratorijas (#GovLabLatvia) – cilvēkresursu stratēģiskā vadība, administratīvā sloga mazināšana, valsts pārvaldes tēls un reputācija. Pirmie inovāciju laboratorijās radītie prototipi šobrīd veiksmīgi tiek ieviesti, piemēram, administratīvā sloga mazināšanas laboratorijā radītais prototips “Ierēdnis ēno uzņēmēju”.
* Dalība OECD atvērto valdības [valsts] datu ekspertu grupā ir kalpojusi kā ceļa karte Latvijai attīstot atvērto datu politiku un plānojot tās pilnveidi.
* OECD padomes rekomendācija par valsts dienesta līderību un kapacitāti tika izmantota, veidojot jaunā cilvēkresursu ietvara prototipus Stratēģiskās cilvēkresursu vadības inovācijas laboratorijas hakatonā, kā arī tos plānots izmantot, veidojot Valsts pārvaldē nodarbināto mācīšanās un attīstības stratēģiju.
* 2019. gada valsts tiešajā pārvaldē nodarbināto iesaistīšanās aptaujā Latvija pirmo reizi iekļaus visām OECD dalībvalstīm kopīgus un zinātniski aprobētus jautājumus, tādējādi iegūstot starptautiski salīdzināmus rezultātus.
* OECD atzīmē Latviju kā vienu no dalībvalstīm, kas jau līdz šim aktīvi izmanto dažādus budžeta komunikācijas rīkus, caurspīdīguma veicināšanā caur informāciju sociālajos medijos, datu vizualizācijas rīkiem, interaktīvo budžetu un Politikas un resursu vadības kartēm, kurās tiek atspoguļots budžeta programmās ieguldītais finansējums un sasniegtie rezultāti.
* Uzsāktas diskusijas par specializētās Ekonomiskās tiesas izveidi Latvijā.

**Korporatīvā pārvaldība**

* Ikdienas darbā tiek izmantota OECD Korporatīvās pārvaldības *Factbook* 2019, Šajā izdevumā tiek salīdzinošā veidā apkopota informācija par dažādiem aktuāliem korporatīvās pārvaldības jautājumiem ne tikai OECD dalībvalstīs, bet arī citās OECD sadarbības valstīs.
* G20/OECD Korporatīvās pārvaldības principi tiek izmantoti darbā pie NASDAQ Riga Korporatīvās pārvaldības principu pārskatīšanas un aktualizēšanas, iestrādājot tajos jaunāko labo praksi un principus labas korporatīvās pārvaldības ievērošanai. Plānots, ka minēto principu jaunā redakcija varētu tikt apstiprināta 2020. gada laikā.

**Valsts kapitālsabiedrību pārvaldība**

* + Turpinās darbs pie valsts kapitālsabiedrību pārvaldes pilnveidošanas. Pieņemti būtiski likuma grozījumi, precizējot kapitālsabiedrību padomju locekļu atlasi un padomju darbu, kā arī veicinot informācijas atklātību. Būtiski, ka attiecīgie noteikumi paplašināti arī uzpašvaldībām.
    - Pilnveidota valsts un pašvaldību kapitālsabiedrību valdes un padomes locekļu atlases kārtība. Pašvaldību kapitālsabiedrību valdes un padomes locekļu nominācijas procesos jāpiemēro tādi paši principi kā valsts kapitālsabiedrību valdes un padomes locekļu atlasē. Valsts kapitālsabiedrību padomes atlasīs centralizēti. Lielajās publisko personu kapitālsabiedrībās un visās publisko personu akciju sabiedrībās padomes veidošana būs obligāta, vidēja lieluma kapitālsabiedrībās būs iespējams veidot padomi.
    - Visās valsts un pašvaldību kapitālsabiedrību padomēs vismaz puse no padomes sastāva būs neatkarīgi padomes locekļi. Precizēti neatkarīga padomes locekļa kritēriji un padomes locekļu skaits. Tas nedrīkstēs būt mazāks par trīs, bet ne lielāks par septiņiem padomes locekļiem. Padomes locekļiem prēmijas netiks izmaksātas.
    - Padomei būs pienākums ne tikai apstiprināt vidēja termiņa darbības stratēģiju, bet arī uzraudzīt tās īstenošanu.
    - Pašvaldībās kapitāla daļu turētāja lēmumus turpmāk pieņems izpilddirektors.
    - Valsts un pašvaldības kapitālsabiedrībām jāatklāj informācija par visām paziņotajām dalībnieku (akcionāru) sapulcēm, tajā skaitā, par darba kārtību un lēmumiem.
    - Koordinācijas institūcija kontrolēs, kā valsts kapitāla daļu turētāji, valsts kapitālsabiedrības, pašvaldības un lielās pašvaldībām piederošās kapitālsabiedrības publisko likumā noteikto publicējamo informāciju, kā arī iekļaus attiecīgu informāciju ikgadējā pārskatā par valsts kapitāla daļām un kapitālsabiedrībām. Publisko personu kapitālsabiedrībām būs jānodrošina noteiktas informācijas publiska pieejamība vismaz par pēdējiem pieciem gadiem, kā arī informācija par finanšu mērķu un nefinanšu mērķu īstenošanas rezultātiem. Lielajām kapitālsabiedrībām būs jāpublisko darījumi ar saistītajām pusēm.

**Cīņa ar kukuļošanu starptautiskajos biznesa darījumos un noziedzīgi iegūtu līdzekļu legalizācijas un terorisma finansēšanas novēršana**

* Uzsākts Latvijas OECD Kukuļošanas apkarošanas starptautiskajos biznesa darījumos darba grupas 3.fāzes novērtējums. OECD eksperti sniegs savu vērtējumu par Latvijas paveikto OECD Konvencijas par ārvalstu amatpersonu kukuļošanas apkarošanu starptautiskajos biznesa darījumos prasību ieviešanā un tās praktiskajā piemērošanā, kā arī izteiks rekomendācijas, lai palīdzētu Latvijai ieviest efektīvu korupcijas apkarošanas sistēmu, jo īpaši apkarojot ārvalstu amatpersonu kukuļošanu starptautiskajos biznesa darījumos un ar to saistīto noziedzīgi iegūto līdzekļu legalizāciju Latvijā, tādējādi ļaujot biznesa videi Latvijā un arī pasaulē kļūtu caurskatāmākai un tiesiskākai.
* Saistībā ar noziedzīgi iegūtu līdzekļu novēršanas un apkarošanas jautājumu Latvijas institūcijas bija lūgušas OECD veikt Latvijas noziedzīgi iegūtu līdzekļu legalizācijas un terorisma un proliferācijas finansēšanas novēršanas sistēmas darbības efektivitātes un proporcionalitātes izvērtējumu. Darbs pie ziņojuma noslēdzās 2019. gada martā un rekomendācijas ir kalpojušas par pamatu Latvijas institūciju tālākam darbam un iekšējām konsultācijām par MONEYVAL rekomendāciju ieviešanu.
* Izpildot OECD Kukuļošanas apkarošanas starptautiskajos biznesa darījumos darba grupas veiktā Latvijas novērtējuma 2.fāzes rekomendāciju, sagatavoti grozījumi Revīzijas pakalpojumu likumā, kas paredz papildus Revīzijas pakalpojumu likumā jau noteiktajam pienākumam zvērinātiem revidentiem un zvērinātu revidentu komercsabiedrībām ziņot KNAB par faktiem, kas atklāti revīzijas pakalpojumu sniegšanas laikā un varētu būt saistīti ar valsts amatpersonu kukuļošanu, pienākumu zvērinātiem revidentiem sniegt informāciju tiesībaizsardzības iestādēm pēc to pieprasījuma. Minētie grozījumi 2019.gada septembrī ir atbalstīti Saeimā 1.lasījumā.

**Nodokļi**

*Starptautiskā sadarbība*

* Tiek turpināts darbs pie OECD BEPS pasākumu plāna ieviešanas, kas vērsts uz cīņu globālā līmenī pret izvairīšanos no nodokļu nomaksas. Lai nodrošinātu pēc iespējas plašāku BEPS noteikto risku novēršanu, Latvija parakstīja un 2019.gada 8.jūlijā Saeima ir apstiprinājusi Daudzpusējo konvenciju nodokļu bāzes samazināšanas un peļņas novirzīšanas novēršanas pasākumu ieviešanai attiecībā uz nodokļu konvencijām (*Multilateral Convention to Implement Tax Treaty Related measures to Prevent BEPS*) to attiecinot uz noslēgtajiem nodokļu līgumiem, kuros nav ietverts BEPS minimālais standarts attiecībā uz nodokļu konvencijām.
* Latvija paplašinājusi un uzlabojusi informācijas apmaiņas tīklu, nodrošinot tiesiskās attiecības ar vairākām valstīm (uzsākta protokola ar Šveici, Singapūru un līguma ar Vjetnamu piemērošana, apstiprināšanai Ministru kabinetā iesniegts līgumus ar Kosovu, savukārt Ministru kabinetā apstiprināts protokols ar Vāciju un līgums ar Pakistānu).
* 2019.gada maijā tika apstiprināta turpmākā Darba programma digitālās ekonomikas radīto izaicinājumu jautājumos[[1]](#footnote-1), kas paredz darba sadalījumu kompetences darba grupās un jautājumus pie kuriem plānots darbs.G20 valstu tikšanās laikā, kas notika no š.g. 8-.-9.jūnijam, valstu līderi apstiprināja minēto darba programmu un uzsvēra nepieciešamību dubultot centienus panākt saskaņotu vienošanos līdz 2020.gadam.
* Latvija turpina uzraudzīt informācijas pieejamību par dibinātājiem un patiesā labuma guvējiem attiecībā uz Latvijas rezidentu ārvalstu kontiem.
* Latvija turpina Kredītiestāžu likuma grozījumu ieviešanas uzraudzību, kas paredz banku informācijas apmaiņu saskaņā ar starptautiskajiem līgumiem. Pamatojoties uz informācijas apmaiņas sadarbības valstu pieprasījumiem, VID pārskata periodā ir sniedzis 215 atbildes uz informācijas pieprasījumiem, kas iekļāva jautājumus saistībā ar banku informāciju.
* Saskaņā ar OECD globālo standartu tiks turpināta automātiskā informācijas apmaiņa starp nodokļu administrācijām par finanšu iestāžu rīcībā esošo informāciju par citu valstu rezidentiem. VID ir saņēmis informāciju par Latvijas rezidentu turētajiem vai kontrolētajiem finanšu kontiem no 51 valsts.
* Saskaņā ar OECD izstrādāto standartu 2018.gadā tika uzsākta informācijas apmaiņa ar starptautisku uzņēmumu grupu pārskatiem par katru valsti, kura ietvaros ir saņemti 747 pārskati no 35 valstīm.
* Izstrādāts tiesiskais regulējums jaunu transfertcenu dokumentācijas prasību ieviešanai, veikti normatīvo aktu grozījumi iepriekšējas vienošanās par transfertcenu tiesisko regulējumu uzlabojumam, kā arī izstrādāts tiesiskais regulējums zemas pievienotās vērtības pakalpojumu regulējumam.

*Nacionālais līmenis*

* Lai motivētu iedzīvotājus iesaistīties ēnu ekonomikas apkarošanā, š.g. 1. jūlijā ir sākusies Vislatvijas čeku loterija.
* Izstrādājot jaunās Nodokļu politikas pamatnostādnes, ir paredzēts izvērtēt akcīzes nodokļa atbrīvojumus un atvieglojumus, ņemot vērā atvieglojumu sasniedzamos mērķus.
* Veiktas izmaiņas likumdošanā, kas paredz elektronisko maksājumu pakalpojumu sniedzējiem (tajā skaitā kredītiestādēm) un elektroniskās naudas iestādēm sniegt informāciju VID par naudas plūsmu, ko saņem digitālie uzņēmumi no Latvijas iedzīvotājiem. Pašlaik informācija tiek izmantota, galvenokārt, PVN jomā.
* Veikti grozījumi likumā Par nodokļiem un nodevām, kas uzliek par pienākumu tiešsaistes tirdzniecības vietām (platformām) un mobilajām lietotnēm sniegt informāciju pēc VID pieprasījuma. Šāda prasība ir arī viens no trīs piedāvātajiem risinājumiem, kas iekļauti OECD ziņojumā par tiešsaistes platformām.
* Izstrādāts Baltijas valstīs pirmais un vienīgais uzņēmumu reitinga novērtēšanas rīks “Nodokļu maksātāja reitings”, kas ir ne tikai informatīvs instruments, bet arī rīks, kas motivēs uzņēmumus pilnveidoties un tiekties uz labākiem rezultātiem.

**Vide**

* Iegūtā izpratne par pasaules progresīvāko valstu pieejām resursu produktivitātes un aprites ekonomikas jautājumos ir integrēta atkritumu apsaimniekošanas jomas pilnveidošanā un nacionālās aprites ekonomikas stratēģijas izstrādē.
* OECD Vide raksturlielumu novērtējuma atziņas un ieguvumi tiks integrēti Nacionālā attīstības plāna izstrādē nākamajam plānošanas periodam, kā arī vides politikas plānošanas dokumentos.
* 2018. gadā uzsākts OECD pētījums “Latvijas investīciju plūsmu transporta sektorā saderīgums ar Parīzes nolīgumu”, ko plānots publicēt 2020. gada sākumā. Pētījums palīdzēs novērtēt investīciju plūsmas (t.sk. publiskās un privātās) transporta nozarē, lai pilnveidotu rīcībpolitiku plānošanu, un sniegs rekomendācijas politiku un nozares snieguma uzlabošanai.

**Patērētāju aizsardzība**

* OECD labā prakse par savstarpējo aizdevumu platformām tiek izmantota ikdienas uzraudzības un normatīvo aktu izstrādes darbā.
* Latvija piedalās OECD iniciētajās patērētāju informēšanas kampaņās “Drošasprecesinterneta#” un “Viltotā realitāte”.
* Saskaņā ar OECD labāko praksi attiecībā uz efektīvas uzraudzības politikas viedošanu turpinājās darbs pie “Konsultē vispirms” principa ieviešanas Latvijas uzraugošo iestāžu darbā. Tika veikts pirmais iestāžu novērtējums.
* Lai veicinātu patērētāju izglītošanu, saskaņā ar OECD labo praksi izstrādāts nozares pārstāvju “Sadarbības memorands par godīgu komercpraksi biļešu tirdzniecības un pasākumu organizēšanas jomā”.

**Konkurences politika**

* Saeimā ir pieņemti un 2020.gada 1.janvārī spēkā stāsies grozījumi Konkurences likumā, kas paredz Konkurences padomei tiesības vērsties pret publisko personu un to kapitālsabiedrību rīcību.
* Lai īstenotu Latvijai izteiktās OECD rekomendācijas konkurences iestādes kapacitātes un autonomijas stiprināšanai, MK iesniegts informatīvais ziņojums par vienotas konkurences un regulācijas iestādes izveides iespējām, kurā uzsvērta nepieciešamība nodrošināt nepieciešamos papildu finanšu resursus atalgojuma celšanai iestādē.

**Lauksaimniecība**

* Ir veikts visaptverošs izvērtējums par Latvijas lauksaimniecības un pārtikas nozari un to ietekmējošajām politikām “Inovācijas, lauksaimniecības produktivitāte un ilgtspējība Latvijā”. Pētījums sniedz rekomendācijas lauksaimniecības un citu nozaru politiku uzlabošanai un lauksaimniecības nozares snieguma veicināšanai.
* Latvijā selekcionētās, sertificēšanai paredzētās šķirnes tiek iekļautas OECD šķirņu sarakstā, tādējādi radot iespēju citu valstu ražotājiem iegūt informāciju par Latvijā selekcionētajām šķirnēm. Sēklu sertifikācija atbilstoši OECD prasībām Latvijā arī turpmāk būs svarīga, tādējādi veicinot Latvijā ražotu sēklu eksportu un nozares konkurētspēju.

**Tūrisms**

* OECD pētījuma “MVU digitalizācija tūrismā” rezultātus plānots iestrādāt Latvijas Tūrisma attīstības plānā 2021-2027.

**Ārējās attiecības**

* Latvija izmanto OECD platformu, lai veicinātu attīstību Latvijai prioritārajos reģionos kā Centrālāzijas un Austrumu partnerības valstis. Latvija 2019.gadā sniedz ieguldījumu OECD – Ukrainas Saprašanās memoranda un Rīcības plāna īstenošanā, atbalstot Ukrainas decentralizācijas reformu īstenošanu, t.sk., attiecībā uz investīcijām transporta infrastruktūrā. Šim mērķim 2018. gadā Latvijas valdība piešķīra finansējumu 40 000 EUR apmērā
* Latvija aktīvi piedalās OECD Eirāzijas konkurētspējas reģionālās programmas darbā, nodrošinot pārstāvību reģionālās programmas konsultatīvajā padomē.

Detalizēta informācija par OECD individuālo komiteju un darba grupu prioritārajiem darbības virzieniem, Latvijas interesēm OECD darbā, kā arī Latvijas iestāžu paveikto OECD rekomendāciju ieviešanā, atrodama informatīvā ziņojuma pielikumā.

**IV TURPMĀKĀS SADARBĪBAS AR OECD IZVĒRTĒJUMS**

Nākamajā pārskata periodā turpināsies OECD izvērtējumos sniegto rekomendāciju ieviešana, kā arī turpināsies darbs pie vairākiem izvērtējumiem, kuru rezultāti tiks izmantoti būtisku ilgtermiņa reformu izstrādē. Plānots pabeigt Latvijas digitālās transformācijas izvērtējumu, kā arī Latvijas izglītības un prasmju stratēģijas izveidi. Šīs tēmas ir īpaši svarīgas, ņemot vērā to horizontālo ietekmi uz praktiski visām jomām. Pēc Latvijas lūguma standarta pētījumam par digitalizāciju ir piesaistīts OECD stratēģiskās plānošanas instruments, kas ļaus efektīvāk analizēt potenciālos digitalizācijas tendenču pavērsienus nākotnē, ļaujot īstenot tālredzīgākus lēmumus jau šodien. Turklāt digitalizācijas jautājumi ieņem arvien lielāku lomu plašākā OECD darba kārtībā.

Tāpat š.g. vasarā sadarbībā ar OECD tika uzsākts projekts, kura ietvaros OECD izvērtēs mājokļu pieejamību Latvijā, , savukārt gada otrajā pusē sāksies darbs pie OECD pētījuma "Par Latvijas sabiedrības veselību". Īpaši būtiski būs turpināt ciešo sadarbību ar OECD Latvijas 3.fāzes novērtējuma procesā par paveikto OECD Konvencijas par ārvalstu amatpersonu kukuļošanas apkarošanu starptautiskajos biznesa darījumos prasību ieviešanu Latvijā.

Kopumā pārskata periodā paveiktais, kā arī aktuālās OECD rekomendācijas, jo īpaši 2019. gada Ekonomikas pārskatā par Latviju, liecina, ka 2016. gadā izvirzītie Latvijas un OECD prioritārie sadarbības virzieni[[2]](#footnote-2) joprojām ir aktuāli un svarīgi pie tiem turpināt darbu.

**V AUGSTA LĪMEŅA SANĀKSMES UN LATVIJAS EKSPERTU IESAISTE OECD DARBĀ**

**OECD Ministru padomes sanāksme**

2019. gada 22. - 23. maijā Parīzē notika ikgadējā OECD Ministru padomes sanāksme. Latviju ministru sanāksmē pārstāvēja ārlietu un vides aizsardzības un reģionālās attīstības ministri. Šī gada Ministru padomes sanāksmes galvenā tēma bija digitālās transformācijas iespēju izmantošana ilgtspējīgai attīstībai. Ministru padomes sanāksmes ietvaros tika diskutēts, kā pilnībā izmantot digitalizācijas lielo potenciālu gan iekšpolitiski, gan starptautiski tādās jomās kā konkurence, nodokļi, datu pārvaldība, prasmes, iekļaujoša izaugsme, vide un tirdzniecība. Papildus norisinājās arī diskusijas par OECD atbalstu dalībvalstīm un partnervalstīm, lai tās pēc iespējas efektīvāk veiktu digitālo transformāciju, kas balstīta visu iedzīvotāju interesēs. Viens no būtiskākajiem OECD Ministru padomes notikumiem bija OECD vairāku gadu garumā izstrādāto starptautisko mākslīgā intelekta principu apstiprināšana, kuros arī Latvija ir sniegusi savu ieguldījumu.

Padomes ietvaros tika pieņemta Padomes rekomendācija par vadlīnijām pretkorupcijas un integritātes jomā valsts uzņēmumos, kā arī vairākums OECD dalībvalstu pievienojās deklarācijai par inovācijām publiskajā sektorā. Tāpat ministri apstiprināja pārskatītos OECD Liberalizācijas kodeksus, kuru mērķis ir uzņēmējiem un investoriem nodrošināt vienlīdzīgus darbības nosacījumus valstīs, kas pievienojušās šiem kodeksiem. Ministru padome arī pauda novērtējumu jaunās OECD Prasmju stratēģijas izstrādei.

**Latvijas un OECD augstāko amatpersonu vizītes un dalība pasākumos**

Pārskata periodā ir turpināts darbs pie aktīvas un konstruktīvas sadarbības veidošanas ar OECD Sekretariātu. Ir organizētas vairākas augsta līmeņa tikšanās, kuru ietvaros Latvijas un OECD augstākās amatpersonas ir apmainījušās ar redzējumu par Latvijas politiku efektivitāti un jomām, kur OECD ekspertīze var sniegt pienesumu Latvijas politiku pilnveidošanā:

* 2018. gada jūlijā norisinājās saruna starp OECD ģenerālsekretāru A.Guriju (*Angel Gurría*) un Latvijas Ministru prezidentu M.Kučinski, kurā tika izteikts atbalsts Latvija digitalizācijas pētījuma veikšanai.
* 2019.gada 11.-12. martā VARAM valsts sekretārs Rinalds Muciņš piedalījās OECD augsta līmeņa pasākumā “*OECD Going Digital Summit*”, kura laikā paneļdiskusijas sesijā “Labklājība un digitālā transformācija” diskutēja par digitalizācijas ietekmi uz vispārējās labklājības veicināšanu un digitālo risinājumu ieviešanu valsts pārvaldē.
* 2019. gada 19.-20. martā Atēnās, Grieķijā, notika OECD Reģionālās attīstības politikas komitejas ministru līmeņa sanāksme, kurā Latviju pārstāvēja VARAM valsts sekretārs Rinalds Muciņš. Valsts sekretārs klātesošajiem prezentēja Latvijas pieredzi un ieceres uzņēmējdarbības vides aktivizēšanai reģionos.
* 2019. gada 11. aprīlī Rīgā OECD Tirdzniecības un Lauksaimniecības direktorāta vadītājs Kens Ašs kopā ar zemkopības ministru Kasparu Gerhardu piedalījās OECD pārskata “Inovācijas, lauksaimniecības produktivitāte un ilgtspējība Latvijā” publikācijas atklāšanas pasākumā.
* 2019.gada 22. - 23.maijā Parīzē notiekošās OECD Ministru padomes sanāksmes ietvaros vides aizsardzības un reģionālās attīstības ministrs Juris Pūce piedalījās diskusijās par mākslīgā intelekta rekomendācijām, datu pārvaldību (datu atkalizmantošanu un brīvu apriti), sabiedrības attīstību digitālajā laikmetā: darba vietu, prasmju un izglītības lomu, aprites ekonomiku, u.c. jautājumiem.
* 2019.gada 22. - 23.maijā Parīzē notiekošās OECD Ministru padomes sanāksmes ietvaros ārlietu ministrs E.Rinkēvičs tikās ar OECD ģenerālsekretāru A.Guriju, lai pārrunātu Latvijas sadarbību ar OECD.
* 2019. gada 29. maijā vizītē Rīgā uzturējās OECD ģenerālsekretārs A.Gurija un kopā ar ekonomikas ministru Ralfu Nemiro un vides aizsardzības un reģionālās attīstības ministru Juri Pūci piedalījās OECD Ekonomikas pārskata par Latviju un OECD Vides raksturlielumu pārskata prezentācijas pasākumos. Vizītes ietvaros A.Gurija tikās ar Valsts prezidentu R.Vējoni un Ministru prezidentu K.Kariņu.

**Sadarbība ar Saeimu**

Pārskata periodā turpinājās aktīva Saeimas iesaiste OECD jautājumos. Pēc 13.Saeimas vēlēšanām par Saeimas kontaktpersonu OECD Parlamentārajam tīklam tika atkārtoti apstiprināts Rihards Kols. Saeimas pārstāvji ir turpinājuši aktīvi izmantot iespējas iesaistīties OECD darbā un apmainīties ar informāciju par OECD aktualitātēm. Saeimas pārstāvji ir piedalījušies OECD Parlamentārā tīkla gadskārtējās sanāksmēs 2018.gada 9.-11.oktobrī, kā arī 2019.gada 13.-15.februārī, tajā skaitā, īstenojot vairākas divpusējās tikšanās ar OECD direktorātu pārstāvjiem, lai pārrunātu sadarbības prioritātes. Tāpat Saeimas pārstāvji piedalījās ikgadējā OECD Forumā 2019.gada 20.-21.maijā, kā arī citos OECD pasākumos. Latvijas aktīvo iesaisti OECD parlamentārajā tīklā apstiprina arī Latvijas Saeimas apņemšanās 2021. gadā Rīgā organizēt OECD Parlamentārā tīkla sanāksmi. 2019. gada 30. janvārī Ārlietu ministrijas parlamentārā sekretāre Zanda Kalniņa-Lukaševica piedalījās diskusijā Saeimas Ārlietu komisijā par Latvijas dalību OECD.

**Latvijas ekspertu iesaiste OECD darbā**

Novērtējot Latvijas kompetenci un potenciālo pienesumu OECD darba pilnveidošanā, vairāki Latvijas pārstāvji ir aktīvi iesaistīti komiteju darba organizēšanā, kā arī iesaistās citu valstu izvērtējumos:

* Latvijas Republikas ārkārtējā un pilnvarotā vēstniece OECD un UNESCO Ivita Burmistre kopš 2018.gada novembra ir ievēlēta par Ārējo attiecību komitejas priekšsēdētāju, kopš 2018.gada septembra pilda OECD Dzimumu līdztiesības draugu grupas līdzpriekšsēdētājas pienākumus, kā arī piedalās OECD Eirāzijas konkurētspējas reģionālās programmas konsultatīvās padomes darbā.
* Konkurences padomes priekšēdētāja S.Ābrama 2018.gadā tika apstiprināta darbam Konkurences komitejas birojā, līdzdarbojoties turpmākās Konkurences komitejas darba kārtības veidošanā.
* Latvijas eksperti no Tieslietu ministrijas un Korupcijas novēršanas un apkarošanas biroja kopā ar kolēģiem no Peru piedalās Kostarikas 2.fāzes novērtējumā OECD Kukuļošanas apkarošanas starptautiskajos biznesa darījumos darba grupas ietvaros, kas tika uzsākts š.g. jūlijā. Plānots, ka Kostarikas 2.fāzes novērtējums tiks izskatīts 2020.gada marta darba grupas plenārsēdē.
* Labklājības ministrijas Darba tirgus politikas departamenta direktora vietniece un ES Nodarbinātības komitejas vadītāja Ilze Zvīdriņa ir apstiprināta darbam Nodarbinātības, darba un sociālo lietu komitejas birojā, kur cita starpā pārstāv ES dalībvalstu intereses.
* PKC vadītāja vietnieks Vladislavs Vesperis darbojas OECD Valsts kapitālsabiedrību pārvaldības un privatizācijas prakses darba grupas Vadības biroja sastāvā.
* 2018. gada septembrī Kijevā notiekošajā OECD organizētajā seminārā un ekspertu misijā par valsts kapitālsabiedrību pārvaldības reformām ogļūdeņražu sektorā kā viens no OECD dalībvalstu ekspertiem piedalījās PKC vadītāja vietnieks V. Vesperis.
* 2018.gada oktobrī PKC Kapitālsabiedrību pārvaldības nodaļas vadītāja Dzintra Gasūne dalījās Latvijas pieredzē par valsts kapitālsabiedrību pārvaldības jautājumiem Eiropas rekonstrukcijas un attīstības bankas (ERAB) un OECD (ar Apvienoto Nāciju Attīstības programmas atbalstu) rīkotajā Centrālāzijas reģionālo ekspertu seminārā Biškekā, Kirgizstānā.
* Ekonomikas ministrijas eksperti aktīvi iesaistās citu OECD valstu Ekonomikas pārskatu analīzē. Latvijas viedokļa sagatavošanā par šiem pārskatiem tiek iesaistītas arī citas nozaru ministrijas. Latvija ir noteikta kā vērtētājvalsts Portugālei un Austrijai. 2018.gada 17.decembra Ekonomikas attīstības un pārskatu analīzes komitejas sēdē Latvija prezentēja vērtējumu par OECD Ekonomikas pārskata projektu par Portugāli, bet 2019.gada 3.oktobrī Latvija prezentēs vērtējumu par OECD Ekonomikas pārskata projektu par Austriju.
* 2018.gadā tika uzsākta gatavošanās 2019. gada 10.-11.aprīlī Rīgā notikušās Eiropas Komisijas *Taiex* programmas organizētās Bulgārijas valsts pārvaldes darbinieku vizītei un pieredzes apmaiņas semināram, kurā Latvijas pārstāvji kopā ar OECD un Lietuvas ekspertiem nodeva savu pieredzi un zināšanas Bulgārijas Finanšu ministrijas darbiniekiem, lai palīdzētu Bulgārijai izveidot OECD vadlīnijām un principiem atbilstošu kapitālsabiedrību pārvaldības normatīvo ietvaru.
* Tiesu administrācija vada Latvijas – OECD pirmo darba grupu “Ceļā uz iedzīvotāju orientētu un tehnoloģiju attīstītu tieslietu ekosistēmu”. Mērķis ir izstrādāt ietvaru, kas ilgtermiņā varētu sniegt atbildi uz jautājumu, kā izmantot tehnoloģijas visatbilstošākajā veidā, kā arī iezīmēt robežas un prioritātes tieslietu sektora modernizācijai OECD valstīs un pasaulē turpmākajiem gadiem.
* 2019. gada jūlijā Satiksmes ministrijas Autosatiksmes departamenta direktora vietniece Annija Novikova piedalījās OECD un ar Latvijas finansiālu atbalstu organizētā kapacitātes stiprināšanas seminārā Ukrainā, kur dalījās ar Latvijas pieredzi par investīcijām transporta infrastruktūrā.
* 2019.gadā OECD Audita komiteja pieņēma lēmumu atbalstīt Latvijas Republikas Valsts kontroles pārstāvja dalību OECD Audita komitejas darbā 2022.-2024.gadā.

Ārlietu ministra vietā –

finanšu ministrs J.Reirs

Vīza: valsts sekretāra p.i. A.Lots

Anda Poro

OECD un ekonomiskās sadarbības nodaļas vadītāja

Tālr.: 67016114, e-pasts: anda.poro@mfa.gov.lv

1. *Programme of work to develop a Consensus Solution to the Tax Challenges Arising from the Digitalisation of the Economy )* (angļu val.) [↑](#footnote-ref-1)
2. produktivitātes veicināšana; iekļaujošs un labi funkcionējošs darba tirgus, ietverot darba tirgum nepieciešamo prasmju attīstīšanu; cīņa pret izvairīšanos no nodokļu maksāšanas un darbs pie OECD standartu informācijas apmaiņas un caurskatāmības jomā ieviešanas; cīņa pret korupciju un noziedzīgi iegūtu līdzekļu legalizāciju; valsts kapitālsabiedrību pārvaldība. [↑](#footnote-ref-2)